Prøvekørt: Cupra Raval – lovende smugkig på VWs nye minibils-platform

BARCELONA: Cupra kalder den Raval. Volkswagen-koncernen kalder den vigtig. Og efter min første tur i en tungt camoufleret prototype i bjergene over Barcelona er der én ting, der står klart: Den her lille elbil er alt andet end endnu en anonym MEB-kasse på hjul.

Raval er direkte sjov at køre og hvis den er målestok for de små modeller, der kommer på MEB+ platformen, kan vi godt begynde at glæde os. Raval bliver nemlig den første i rækken. Senere følger Volkswagen ID.Polo, VW ID.Cross og Skoda Epiq.

Cupra-folkene understreger, at den deler forbavsende lidt med den MEB-platform, vi kender fra blandt andre ID.3 og Cupra Born. Grundopsætningen – styretøj, affjedring og bremser – er udviklet af Cupra i Spanien.

Cupra Raval i forklædning.

Det mærkes. Hvor Cupra tidligere bare har fået lov at “Cupra-ficere” eksisterende VW-teknik, har de denne gang været med fra tegnebrættet. Resultatet er en elbil, der tydeligvis er tænkt som Cupra først – og som Volkswagen-projekt bagefter.

Op til 450 kilometer på en opladning

De vigtigste ændringer er en ny motor på forakslen; Raval er forhjulstrukket, ikke baghjulstrukket. Den har også mindre batterier end sine MEB-søskende, men har dog trods alt en rækkevidde på op til 450 WLTP-kilometer i de mest effektive varianter. Den har også fået ny bremseteknologi, nemlig et såkaldt “One box”-modul, hvor alt bremsestyring samles i én enhed – og nu med skiver hele vejen rundt.

Effekten starter ved omkring 208 heste i de “almindelige” Dynamic-udgaver. Min prototype var den skarpeste VZ Extreme med 223 hk og omkring 290 Nm. Der er ingen officiel 0-100-tid endnu, men jeg vil blive overrasket, hvis den ikke lander omkring 6,5 sekund.

På papiret er Raval omtrent på størrelse med en Seat Ibiza: Lidt over fire meter i længden. Men hjulafstanden er strakt, og det kan mærkes på pladsen. Ærligt talt får Raval den større Cupra Born til at se en smule overflødig ud: Samme design-DNA, mere kompakt – men næsten lige så brugbar til hverdag.

Bag rattet: Lille elbil, stor selvtillid

Prototypen, jeg kørte, var klædt ind i kamuflage indvendigt, men de vigtige ting var frie: sæder, rat, pedaler og skærme. Siddestillingen er spot on. De elektriske skålsæder kan komme dejligt lavt, og rattet har masser af justering. På rattet sidder Cupra’s velkendte køreprogram-knap, så du kan hoppe direkte i Cupra– eller Performance-programmet uden at rode i menuer.

Styretøjet er præcist og har passende vægt uden at blive nervøst. På de snævre bjergveje over Barcelona går Cupra Raval fra sving til sving med en ro og kontrol, man normalt forbinder med en større bil. Den trækker sig ud af svingene med imponerende greb, uden at det bliver truende eller dramatisk.

Hvis du har prøvet en Tavascan eller andre MEB-modeller, ved du, at bremsepedalen kan føles som en blød, lang søgning efter bid. Raval er det stik modsatte. Pedalen er fast, responsen er øjeblikkelig, og overgangen mellem regenerering og fysiske bremser er næsten usynlig.

Affjedringen er fast. Meget fast. På bjergveje er det en fest, men i bytempo kan den hårde opsætning blive trættende på ujævn asfalt. Interessant, om Cupra gør den en anelse blødere på de almindelige varianter. Cupra har desuden givet Raval en kunstig motorlyd, der slår til i Performance- og Cupra-programmerne. Jeg synes egentlig det fungerer godt, det bliver aldrig pinligt, men det er en smagssag – og det kan naturligvis slås fra.

På bjergveje er Cupra Raval en fest.

Mine første indtryk af både Cupra Raval og MEB+ er godt. Der er endnu få elbiler, der er direkte sjove at køre, men Cupra Raval er en af dem. I hvert fald prototypen. Sidst, jeg havde den følelse så stærkt i kroppen, var da jeg kørte Renault 5 E-Tech første gang. En bil, der netop er blevet kåret til Årets Bil 2026 i Danmark.

Startpris på 26.000 euro

Cupra lover en startpris på omkring 26.000 euro. Hvad det ender med i Danmark, er stadig et åbent spørgsmål – men mit bud er på mellem 200.000 og 220.000 kroner for indstigningsmodellen. I første omgang kommer der tre varianter; Dynamic, Dynamic Plus og så topmodellen VZ Extreme. Senere kommer der en indstigningsmodel med et mindre batteri – sandsynligvis 38 kWh – og det er denne, der får en pris fra 26.000 euro.

Produktionen af Cupra Raval går i gang indenfor de næste måneder og Cupra forventer, at de første eksemplarer ruller ud på de danske veje inden sommerferien.

Cupra Raval | Indstigningsmodel * | Dynamic | Dynamic Plus | VZ Extreme
Rækkevidde | 350 km ** | 450 km | 450 km | 400 km
Batterikapacitet | 38 kwH ** | 56 kWh ** | 56 kWh ** | 56 kWh **
Motor | Ikke offentliggjort | 210 hk | 210 hk | 226 hk
Ladeeffekt (AC/DC) | Ikke offentliggjort | Ikke offentliggjort | Ikke offentliggjort | Ikke offentliggjort
Pris | 26.000 euro ** | Ikke offentliggjort | Ikke offentliggjort | Ikke offentliggjort

* Kommer først senere.
** Ikke bekræftet.

På papiret er Raval “bare” den første i en ny familie af små elbiler. Bag rattet føles den som noget mere: Et bevis på, at Volkswagen-koncernen godt kan lave en kompakt elbil med både hjerne og hjerte. Om den ender som klassens mest charmerende elbil, må en længere test og den endelige produktionsbil afgøre. Men én ting tør jeg godt sige efter første tur i prototypen:

Hvis du drømmer om en lille elbil, der både kan klare hverdagens trummerum og levere et smil på de gode veje, er Cupra Raval allerede nu værd at skrive på ønskelisten.

Se også vores video fra køreturen.

iNPUT var inviteret til prøvekørsel i Spanien af Cupra, men de har ikke haft indflydelse på det redaktionelle indhold.

Prøvekørt: Cupra Raval – lovende smugkig på VWs nye minibils-platform